Хайнрих Хайне
Трептят листата сухи, пожълтели…

Превод от немски: Димитър Стоевски, 1947

chitanka.info

Трептят листата сухи, пожълтели,

и тъжно, бавно по земята падат —

ах, всичко мило, скъпо и прекрасно

увехва и умира в безотрада.

По горските върхари светлината

на слънцето печално се разлива;

това са сякаш сетните целувки

на лятото, което си отива.

Във моите очи напират сълзи,

отронени в душата наболяла,

защото тази гледка ми напомня

часът горчив на нашата раздяла.

Аз трябваше тогаз да те напусна,

а знаех — смърт към теб ръка простира;

аз лято бях, което си отива,

а ти гора, която в скръб умира.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.